Теодор Траянов
Далечен живот

chitanka.info

По тихите нощни поляни,

по тихата синкава шир,

понисат се възгласи странни,

на деви из призрачен вир.

Тук нищо не казва кои са,

ни име, ни техния род,

но в грейнал из къдрите бисер

занизва се спомнен живот.

Не са ли те нощния повей

на лес, в езера отразен,

не съм ли у сънища нови

попаднал нечакано в плен?

Не са ли те болката скрита

на скъп неизпълнен завет,

напразно се моля и питам,

аз няма да чуя ответ.

А горе, в пустините, плава

спокойният звезден керван,

не търси ни сън, ни забрава,

ни спомен, едва ли живян.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.